བོད་མི་རིགས་ལ་མཚོན་ན་རྣམ་དཔྱོད་དོ་ཟླ་བྲལ་བའི་མེས་པོ་ཚོས།རིག་གནས་ལ་དོ་གལ་ཆེན་པོས།ནང་རིག་པ་གཙོ་བོར་གྱུར་པའི་བཟོ་རིག་པ་དང་།གསོ་བ་རིག་པ།སྒྲ་རིག་པ།ཚད་མ་རིག་པ་སོགས་ཀྱི་གཞུང་ཆེན་བཀའ་པོད་ལྔ་ཙམ་མ་ཡིན་པར་མདོ་སྔགས་ཡོངས་རྫོགས་དང་།དེ་མིན་སྙན་ངག་དང་།མངོན་བརྗོད།སྡེབ་སྦྱོར།ཟློས་གར།སྐར་རྩིས་སོགས་ཆེ་ཆུང་བཅུ་ཕྲག་རིག་པས་ཕ་ཁྱིམ་བྱུར་པོར་བཏམས་ཤིང་།འཛམ་གླིང་ཡོངས་ལ་བླ་ན་མ་མཆིས་པའི་ཤེས་རིག་གི་ལེགས་སྐྱེས་ཕུལ་ཡོད་པ་ནི་ཧང་སང་དགོས་པ་ཞིག་རེད།དེས་རང་རིགས་ཙམ་མ་ཟད་མིའི་རིགས་ལ་ཆེས་རླབས་ཆེ་བའི་མཛད་རྗེས་བཞག་གནང་ཡོད་པས།ལོ་ཙཱའི་ལམ་ནས་ཞི་བདེ་དང་ཡར་རྒྱས་ལ་སྨན་པའི་ཤེས་བྱ་རིག་གནས་ཁག་གོ་ལ་ཡོངས་ལ་བསྒྱུར་ཅིང་སྤེལ་ཡོད།དེས་ན་དེང་གི་ཆར་རྒྱལ་སྤྱིའི་མིའི་རིགས་ཀྱི་སྤྱི་ཚོགས་ཀྱི་འགྲོས་དང་བསྟུན་ནས།སླར་ཡང་ལོ་ཙཱའི་ལམ་ནས་གསར་དར་རིག་གནས་ཁག་སྤེལ་བ་དང་།སྔར་སྲོལ་དང་སྲོལ་རྒྱུན་རིག་གནས་ཁག་འཛིན་སྐྱོང་སྤེལ་གསུམ་གྱིས་འཕེལ་རྒྱས་གཏོང་དགོས་པས།རྗེས་འཇུག་ལོ་ཙཱ་བའི་ཁུར་པོ་དེ་བས་ལྕི་བས་ལྷག་པར་འབད་པར་རིགས།དེའང་མཁས་དབང་དུང་དཀར་བློ་བཟང་འཕྲིན་ལས་ཀྱིས་མཛད་པའི་སྐད་ཡིག་དང་སློབ་གསོ་ལས།འགའ་ཞིག་རྒྱ་གར་སྐད་དུ་ཡོད་པ་རྣམས་སྔོན་བྱོན་བོད་ཀྱི་ལོ་ཙཱ་བ་རྣམས་ཀྱིས་བོད་སྐད་དུ་བསྒྱུར་ནས་ང་ཚོས་སོ་སོའི་མི་རིགས་རང་གི་སྐད་ཀྱི་ཐོག་ནས་ལྟ་ཀློག་བྱས་ཏེ་གོ་དོན་རྟོགས་ཐུབ་པ་བྱུང་བ་ཡང་ལོ་ཙཱ་བ་ཁོང་རྣམས་ཀྱི་བོད་སྐད་ཡིག་གི་ཡིག་སྒྱུར་ཐད་ལ་སྟབས་བདེ་སླ་བཅོས་དང་འོལ་ཚོད་ཙམ་མ་ཡིན་པར་མི་རིགས་གཞན་དག་གི་སྐད་ཡིག་གཉིས་ཀའི་ཚིག་དོན་ཆ་ཚང་བ་མཁྱེན་རྟོགས་གནང་རྗེས་སྒྱུར་བ་ཞིག་ཡིན་པའི་རྟགས་མཚན་གསལ་པོ་ཞིག་རེད།ཁོང་རྣམ་པས་བསྒྱུར་གནང་མཛད་པའི་ནང་དོན་རིག་པས་མཚོན་པའི་རིག་གནས་ཆེ་ཆུང་བཅུ་ཕྲག་གཅིག་ཡོད་པ་དེ་དག་བོད་མི་རིགས་ཀྱི་རིག་གནས་སློབ་གསོ་མི་རིགས་ཅན་དུ་འགྱུར་བའི་ཐད་ལ་དཀའ་སྤྱད་འབད་བརྩོན་གནང་བར་བརྟེན།དེང་སང་འཛམ་གླིང་རིག་གནས་ཀྱི་གྲལ་སྟར་ནང་བོད་རིག་པ་ཞེས་གཟི་བརྗིད་འོད་སྟོང་ལྡན་པའི་གྲས་སུ་གྱུར་ཏེ་རྒྱལ་སྤྱིའི་རང་བཞིན་ལྡན་པའི་ཞིབ་འཇུག་བྱ་ཡུལ་དུ་གྱུར་པ་དེ་ལྟ་བུའི་རླབས་ཆེན་གྱི་མཛད་རྗེས་བཞག་ཡོད།སྔོན་བྱོན་བོད་ཀྱི་ལོ་ཙཱ་བ་རྣམས་ཀྱིས་བོད་ཀྱི་རིག་གནས་གོང་འཕེལ་གཏོང་ཆེད་དཀའ་སྤྱད་འབད་བརྩོན་གནང་བའི་སྙིང་སྟོབས་ལ་ང་ཚོས་སློབ་སྦྱོང་བྱེད་དགོས་ཞེས་གསུངས་ཡོད་པས་ལོ་ཙཱ་བ་ཚོས་ལོ་ཙཱའི་ལས་རིགས་ལ་ཡང་དག་པའི་འདུ་ཤེས་བཟུང་ཐོགལོ་ཙཱའི་བྱ་གཞག་དང་ལས་རིགས།ལོ་ཙཱའི་རིག་གནས་ལ་སློབ་སྦྱོང་དང་དར་སྤེལ།དགའ་ཞེན་བཅས་བྱས་ཏེ།ལོ་ཙཱའི་རིག་གནས་ཀྱི་ཡང་དག་ནུས་པ་སྤེལ་ཕྱིར།དཀའ་སྤྱད་སྡུག་རུས་བྱེད་དགོས།ལོ་ཙཱའི་ལས་ལ་དགའ་ཞེན་དང་དཀའ་སྤྱད་སྡུག་རུས་བྱེད་དགོས་ཞེས་པ་ནི།ལས་ཀ་གང་ཞིག་དོན་དུ་གཉེར་བ་དང་རིག་གནས་གང་ཞིག་ལ་སློབ་སྦྱོང་བྱས་རུང་།ཐོག་མར་གཉེར་བྱའི་དོན་དེར་དགའ་ཞེན་དང་སྤྲོ་སྣང་ཡོད་དགོས།དགའ་ཞེན་ཡོད་ཚེ་རིག་གནས་སམ་ལས་རིགས་དེའི་ཆེད་དུ་འབད་བརྩོན་དང་དཀའ་བ་སྤྱོད་ཐུབ་ཅིང་།གང་དེའི་ཁྱད་འཕགས་ཀྱི་དགེ་མཚན་དང་བྱེད་ནུས་སྔར་བས་ལྷག་པའི་སྒོ་ནས་འདོན་སྤེལ་ཐུབ།དེ་ལས་ལྡོག་སྟེ་ལོ་ཙཱའི་བྱ་བར་དོ་སྣང་དང་དགའ་ཞེན་མེད་ཚེ།དེའི་དོན་དུ་དཀའ་བ་མི་སྤྱོད་ལ་ལོ་ཙཱའི་ལས་ལ་ཁྲལ་སེལ་སླ་བཅོས་ཀྱིས་འགྱུར་མ་བཟང་པོ་ཞིག་ཐོན་དཀའ་བས།ལོ་ཙཱའི་ཁྲོད་གནད་དོན་མང་པོ་ཞིག་ཐོན་གྱི་ཡོད།དེས་ན་ལོ་ཙཱ་བ་ཚོས་ལོ་ཙཱའི་རིག་གནས་དང་ལས་རིགས་ལ་དགའ་ཞེན་དང་སྤྲོ་སྣང་འཕེལ་བ་བྱས་ཏེ།ལོ་ཙཱའི་རིན་ཐང་དང་རང་ཉིད་ཀྱི་ཕུགས་འདུན་མངོན་ཕྱིར།དཀའ་སྤྱད་སྡུག་རུས་དང་ངལ་བ་ཁྱད་བསད་བྱེད་དགོས།དེའང་ལོ་ཙཱ་བ་རང་ཉིད་ནས་ལོ་ཙཱའི་གཞུང་ལུགས་དང་ལོ་ཙཱའི་མྱོང་དཔྱད་སོགས་ལ་ལྟ་ཀློག་གང་ཐུབ་ཀྱིས་ལོ་ཙཱའི་བྱེད་ནུས་དང་དགོས་མཁོར་གཞིགས་ཏེ།རླབས་ཆེ་བའི་ལས་རིགས་འདིར་རང་ཉིད་ཀྱིས་སློབ་སྦྱོང་དང་རྒྱུན་འཛིན་བྱེད་སེམས་ཡོད་དགོས།ལོ་ཙཱའི་ལས་རིགས་ལ་དགའ་ཞེན་དང་དཀའ་སྤྱད་སྡུག་རུས་ཡོད་ཚེ།དེས་ལོ་ཙཱའི་རིག་པ་སྤྱི་ལ་འཕེལ་རྒྱས་དང་དོ་སྣང་བྱེད་ཤུགས་ཇེ་ཆེར་འགྲོ་སྲིད་ལ།མ་ཡིག་གི་བསྟན་དོན་གསལ་རྟོགས་དང་གོ་དོན་ཇི་བཞིན་ཕབ་སྒྱུར་ལ་ནུས་པ་ཐོན་པ་མ་ཟད།འགྱུར་མའི་སྤུས་ཚད་དང་།མ་ཡིག་གི་རིན་ཐང་མངོན་པར་ལྷག་པར་སྨན་པ་ཞིག་རེད།དེའི་ཕྱིར་ལོ་ཙཱ་བས་ངེས་པར་དུ་ལོ་ཙཱའི་ལས་རིགས་ལ་དགའ་ཞེན་དང་སྤྲོ་སྣང་འཕེལ་བ་བྱེད་དགོས་ཤིང་།དཀའ་སྤྱད་སྡུག་རུས་ཀྱིས་ལོ་ཙཱ་ཚད་ལྡན་ཞིག་ཡོང་བར་འབད་བརྩོན་དྲག་པོས་བསྟེན་དགོས།།